Sigurd Agersnap (SF), 2023-04-27:
Tak for det.
Lovforslaget her er jo bestemt et samleforslag med ændringer i ikke mindre end 20 forskellige love.
Så der er en del at holde styr på, og det har tidligere ordførere også forsøgt at redegøre for.
Der er overordnet 11 hovedpunkter og 11 elementer om at styrke skattekontrollen og Skatteforvaltningens håndhævelsesmuligheder og om, at man bekæmper afgiftsunddragelse og momssvig, og at man har en mere klar retstilstand, samt at man sikrer overensstemmelse med EU-retten.
Det er formål, som vi i SF bakker op om.
Det er afgørende, at vi har en stærk skattekontrol.
Skattekontrollen i Danmark er godt nok baseret på tillid, men mulige huller skal lukkes, og lovgivningen skal kunne understøttes af relevante it-systemer, også når det gælder leasingområdet.
Det er ikke gratis, og derfor er vi også indforståede med, at det kræver penge at skærpe kontrollen, som det også fremgår af lovforslaget.
Dertil indeholder lovforslaget en implementering af en række EU-regler vedrørende moms og punktafgifter, en justering af reglerne om ansvarsfrihed på baggrund af en dom fra Højesteret, indførelse af en ny notifikationsordning, så virksomheder adviseres, hvis Skatteforvaltningen vurderer, at der ikke er blevet betalt de rigtige afgifter, og at Udbetaling Danmark fremover får opgaven med opkrævning af nordiske bidragskrav.
Meget af det er for os at se
ukontroversielt, men jeg vil bruge det sidste af taletiden på at kommentere tre forhold nærmere.
Det ene kom jeg kort ind på i forhold til den tidligere ordfører fra Venstre.
Vi ser netop i disse dage store overskud i energibranchen.
I sidste uge kom Norlys med et regnskab, som viste et overskud på 4,2 mia. kr. sidste år.
I går kunne DR på baggrund af beregninger oplyse, at man må forvente, at energibranchen har tjent 20 mia. kr. det seneste år bare på det danske marked, og dertil kommer et overskud fra handel internationalt.
Det er en branche med rekordstore overskud grundet krigen i Ukraine, en udefrakommende energikrise og følgerne af afkoblingen fra den russiske gas.
Samtidig med de store overskud fremgår det så af lovforslaget her, at vi skal fritage energibranchen for lønsumsafgiften for indefrysning af nogle af de høje energiregninger.
Begrundelsen lyder i forslaget, og jeg citerer: »Det må formodes, at energivirksomhederne vil overvælte en økonomisk byrde som følge af afgiftspligten vedrørende aktiviteterne med indefrysningsordningen på deres kunder.
Dette har ikke været tilsigtet, og det er derfor vurderingen, at energivirksomhederne ikke bør betale lønsumsafgift«.
Det mener jeg ikke er et helt entydigt argument, som kan konkluderes så tydeligt.
En anden formodning ville være, at energivirksomhederne har et rekordstort overskud, som sagtens kunne dække afgiften for en lønsumsafgift, og så ville det ikke være kunderne, som betalte med en højere energipris, men det ville derimod være ejerne, som tog lidt af det ellers rekordstore overskud, de ser ud til at få i år.
Vi forholder os derfor i SF kritisk og skeptisk til netop det her element om, at energivirksomheder skal fritages for en afgift i denne tid.
Vi står helt inde for vinteraftalen, som var en hjælpeaftale i forhold til også at sætte et loft over priserne og en indefrysningsordning for energipriserne, og vi er modtagelige over for argumenter, men vi mener ikke, at det er et entydigt argument, at en lønsumsafgift vil blive væltet over på forbrugerne.
Så vil jeg sige lidt om omvendt betalingspligt for moms på teleydelser.
Det fremgår af enkelte af høringssvarene, at der ikke har været sager om momssvig i Danmark, og det skal vi jo være glade for, og jeg deler helt ordføreren for Socialdemokratiets betragtninger om, at når man har set det i Sverige og Tyskland, er det kun fornuftigt og rettidig omhu, at vi også sikrer, at de danske regler ikke tillader momssvig.
Så det støtter vi helhjertet op om.
Det sidste er digitaliseringsklar lovgivning, og det handler om, at vi skal tilrette noget lovgivning, så det også kan effektueres i praksis og passes til Skatteforvaltningens it-systemer.
Man kunne sagtens ønske sig en situation, hvor vi kunne lave lovgivning uden at skele til, hvad der kan lade sig gøre i it-systemerne, og hvad der kan lade sig gøre i virkeligheden.
Sådan fungerer det ikke, og det er kun fornuftigt, at vi løbende tager bestik af, om de love, vi har lavet, egentlig også er digitaliseringsklar og kan passe med de systemer, vi har i Skatteforvaltningen.
Samlet set anser vi i SF lovforslaget som et vigtigt skridt for, at vi bedre kan bekæmpe grænseoverskridende momssvig og styrke kontrollen med moms og afgifter, og vi bakker derfor op om lovforslagets hovedpunkter.
Men vi er i udgangspunktet skeptiske over for at fritage energibranchen for en lønsumsafgift, og vi vil følge det i den videre debat.